b'\n_START_ARTICLE_\nBla\xc5\xbeiejus Abraitis\n_START_PARAGRAPH_\nBla\xc5\xbeiejus Abraitis (1899 m. rugpj\xc5\xab\xc4\x8dio 16 d. Tupikai, \xc5\xa0aki\xc5\xb3 apskritis \xe2\x80\x93 1975 m. bir\xc5\xbeelio 17 d. Kaunas) \xe2\x80\x93 Lietuvos gydytojas histologas.\n_START_SECTION_\nBiografija\n_START_PARAGRAPH_\nMokytis prad\xc4\x97jo v\xc4\x97lai, nes susirgo t\xc4\x97vas, reik\xc4\x97jo pad\xc4\x97ti gausiai \xc5\xa1eimai. Tik 23 met\xc5\xb3 prad\xc4\x97jo lankyti tre\xc4\x8di\xc4\x85j\xc4\x85 vidurin\xc4\x97s mokyklos klas\xc4\x99. 1928 m. baig\xc4\x97 Marijampol\xc4\x97s gimnazij\xc4\x85. 1933 m. baig\xc4\x97 Vytauto Did\xc5\xbeiojo universitet\xc4\x85. Jau buvo surad\xc4\x99s darb\xc4\x85 Vabalninke, bet dekanas profesorius Vladas La\xc5\xa1as, r\xc5\xabpestingai rinkdamas perspektyvius jaunus \xc5\xbemones darbui fakultete, pasi\xc5\xabl\xc4\x97 asistento viet\xc4\x85 Histologijos ir embriologijos katedroje._NEWLINE_Nuo 1934 m. Vytauto Did\xc5\xbeiojo universiteto, 1946\xe2\x80\x931950 m. Kauno universiteto, nuo 1951 m. Kauno medicinos instituto d\xc4\x97stytojas. 1936 m. Medicinos fakulteto taryba komandiravo j\xc4\xaf moksliniam darbui \xc4\xaf Prahos Karolio universiteto Medicinos fakulteto histologijos katedr\xc4\x85. 1938 m. medicinos daktaras, 1941 m. profesorius. 1939\xe2\x80\x931971 m. Histologijos ir embriologijos katedros ved\xc4\x97jas, 1947\xe2\x80\x931950 m. Kauno universiteto, 1958\xe2\x80\x931964 m. Kauno medicinos instituto prorektorius._NEWLINE_1948 m. jis organizavo Lietuvos anatom\xc5\xb3, histolog\xc5\xb3 ir embriolog\xc5\xb3 mokslin\xc4\x99 draugij\xc4\x85, kuriai i\xc5\xa1 prad\xc5\xbei\xc5\xb3 ir vadovavo. Dalyvavo \xc4\xafkuriant Lietuvos \xe2\x80\x9e\xc5\xbdinijos\xe2\x80\x9c draugij\xc4\x85, tapo aktyviu jos nariu. Skaitydavo visuomenei populiarias paskaitas apie gyvyb\xc4\x97s vystym\xc4\x85si, genetik\xc4\x85._NEWLINE_Tyr\xc4\x97 vir\xc5\xa1kinimo sistemos organ\xc5\xb3 vystym\xc4\x85si, kraujagysli\xc5\xb3 ir \xc5\xa1irdies audini\xc5\xb3 strukt\xc5\xabr\xc4\x85. Para\xc5\xa1\xc4\x97 daugiau kaip 50 mokslo darb\xc5\xb3. Palaidotas Petra\xc5\xa1i\xc5\xabn\xc5\xb3 kapin\xc4\x97se._NEWLINE_\xc5\xbdmona Liudvika Abraitien\xc4\x97 (Ku\xc4\x8dinskyt\xc4\x97) (1908-1992), gydytoja oftolmolog\xc4\x97._NEWLINE_S\xc5\xabn\xc5\xabs Liudvikas Abraitis, Vaidotas Bla\xc5\xbeiejus Abraitis, Vytautas Abraitis.'